荅蘇州韋應物郎中
作者：皎然
朝代：唐

paragraphs: 詩教殆淪缺，庸音互相傾。
忽觀風騷韻，會我夙昔情。
蕩漾學海資，鬱爲詩人英。
格將寒松高，氣與秋江清。
何必鄴中作，可爲千載程。
受辭分虎竹，萬里臨江城。
到日掃煩政，況今休黷兵。
應憐禪家子，林下寂無營。
跡隳世上華，心得道中精。
脫畧文字累，免爲外物攖。
書衣流埃積，硯石駮蘚生。
恨未識君子，空傳手中瓊。
安可誘我性，始願愆素誠。
爲無鸑鷟音，繼公雲和笙。
吟之向禪藪，反媿幽松聲。